
A hátrányos helyzetű tanulók jövőképe

A hátrányos helyzetű tanulók jövőképének vizsgálata, és az ezzel kapcsolatos kérdések megfogalmazása aktuális kutatási téma a jelenkorban Magyarországon. TDK-pályamunkámban nem csak kérdéseket, befolyásoló tényezőket fogalmaztam meg, hanem ezeket kutatással alátámasztva, tudományos háttéranyagot felhasználva törekedtem kifejteni, megválaszolni.
A kutatási terület kifejtését megelőzően a hátrányos helyzettel, mint fogalommal foglalkoztam mélyebben, és elméleti hátértudásomat bővítettem, rendszereztem. A történeti áttekintés során a hátrányos helyzetet a múlt tükrében vizsgáltam, ugyanakkor igyekeztem több tudományterület oldaláról is definiálni a kifejezést. Kutatási témámból adódóan a hátrányos helyzetet pedagógiai síkból mélyebben tanulmányoztam, kutatási kérdéseimmel pedig újabb, kevésbé a figyelem középpontjában lévő területekre helyeztem a fókuszt. Kutatásom célja az volt, hogy egy választott intézményben teljes körű lekérdezést alkalmazva 7-8. osztályos tanulók körében vizsgáljam, milyen jövőkép rajzolódik ki ennek a korosztálynak az elképzeléseiben, és hogy az iskola hogyan tudja ezeket a tanulói elképzeléseket megszilárdítani, pozitív irányba elmozdítani. Figyelmet fordítottam a tanulási motivációra, illetve több tényező befolyásoló hatására. Kutatási kérdéseim között megfogalmazódott, hogyan hat a tanulók motivációjára, iskolai teljesítményére a pedagógus attitűdje, tanórákon alkalmazott módszerei, munkaformái. A kutatásomat négy hipotézisre állítottam fel, melynek bizonyításában a tanulói kérdőíves válaszok, illetve a pedagógusok interjúban megfogalmazott válaszai voltak a segítségemre.
A kutatásommal az volt a célom, hogy az Egercsehi Zrínyi Ilona Általános Iskolában felmérjem a tanulók tanulási kedvét, illetve annak hatását, hogy a pedagógus ezt milyen mértékben képes javítani, vagy esetleg negatív irányba sodorni. A kutatásom eredményei között meglepő, újszerű felfedezést is tettem, mely segíthet az intézmény jövőbeli munkájának hatékonyságában, és egy intézményfejlesztés elindításában.



